പത്താംതരം തുല്യതാ പരീക്ഷ എഴുതാനൊരുങ്ങി 62കാരന് തൃശൂര്: സാക്ഷരതാമിഷന്റെ പത്താംതരം തുല്യതാ പരീക്ഷയില് ചാവക്കാട് സ്വദേശിയായ ഇബ്രാഹിം എന്ന 62കാരന് ഇന്നു പരീക്ഷയെഴുതും. ചെറുപ്പത്തില് തന്നെ കുടുംബഭാരം ഏല്ക്കേണ്ടി വന്നതിനാല് പതിനാലാമത്തെ വയസില് ജോലിക്കു വേണ്ടി മണലാരണ്യത്തിലേക്കു പോയതാണു ചാവക്കാട് ഒരുമനയൂര് സ്വദേശി വി.കെ. ഇബ്രാഹിം. വീട്ടിലെ സാന്പത്തിക ബുദ്ധിമുട്ടുകള് കാരണം ഏഴാം ക്ലാസില് പഠനമെന്ന മോഹത്തിനു വിരാമമിട്ട് മൈനര് പാസ്പോര്ട്ടില് ഇബ്രാഹിം കടല് കടന്നു. ആദ്യം മാതാപിതാക്കള്, സഹോദരങ്ങള് എന്നിവര്ക്കു വേണ്ടിയായിരുന്നുവെങ്കില് പിന്നീട് ഭാര്യയ്ക്കും നാലു മക്കള്ക്കു വേണ്ടി പ്രവാസ ജീവിതം തുടര്ന്നു. 40 വര്ഷത്തെ പ്രവാസ ജീവിതം മതിയാക്കി മൂന്നുവര്ഷം മുന്പു നാട്ടില് തിരിച്ചെത്തിയ ഇബ്രാഹിമിനു പഠിക്കാന് കഴിയാത്തതിലുള്ള വിഷമമായിരുന്നു. ആദ്യം കേട്ടവരൊക്കെ തമാശയായി കരുതിയെങ്കിലും പഠിക്കണം എന്ന മോഹം ഇബ്രാഹിം പിന്നേയും പ്രകടമാക്കി. സുഹൃത്തുക്കള് പറഞ്ഞാണു സാക്ഷരതാ മിഷന്റെ തുല്യതാ പഠനത്തെക്കുറിച്ച് ഇബ്രാഹിം അറിയുന്നത്. ചാവക്കാട് നഗരസഭയിലെ മണത്തല ജിഎച്ച്എസ്എസില് ചേര്ന്ന് ഏഴാംതരം പാസായി. പത്താംതരം തുല്യതയ്ക്കു ചേരുകയും ഇന്നു തുടങ്ങുന്ന പരീക്ഷ എഴുതാന് കാത്തിരിക്കുകയുമാണ് ഇബ്രാഹിം. തുടര്ന്ന് കംപ്യൂട്ടര് പഠിക്കാനും ആഗ്രഹമുണ്ട്. വലിയ കൊട്ടുക്കല് മുഹമ്മദാലിയുടെയും ആമിനയുടെയും മകനാണ് ഇബ്രാഹിം. ഭാര്യ അസ്മാബി.